આથી યુક્તિ વાપરીને કેદીઓએ તેમણે આ છાવણીમાં ટાયફસ ફેલાયો હોવાનાં પાટિયાં દરવાજાની બહાર મારી દીધા! બપોર પછી ત્રણ ચેક બળવાખોરો છાવણીના દરવાજે આવ્યા, અને વાડની બહાર ઊભા રહીને જ ફરજ પર તૈનાત ચોકીદાર સાથે વાતો કરવા લાગ્યા. તેમણે ચોકીદારને જણાવ્યું કે હવે યુદ્ધ ખતમ થઈ ગયું છે, અને તમે બહાર જ્યાં જવું હોય ત્યાં જઈ શકો છો. જવાબમાં જેલના કમાન્ડોએ તેમને જણાવ્યું કે રશિયનો આવે ત્યાં સુધી અમે બધાને અંદર જ રાખવાના છીએ. ચોકીદારે આપેલા જવાબમાં જેલ સાથે સંકળાઈ ચૂકેલી એક ચોક્કસ ખાસિયત પડઘાતી હતી! વર્ષો સુધી વાડની અંદર રહેવાની આદત પડી ગયા બાદ કેદીઓના મનમાં એક શંકા ઘર કરી ગઈ હતી, કે વાડની બહારનું જગત ભયજનક હતું, અને તેમાં તેમણે ટુકડે-ટુકડે જ ફરીથી પ્રવેશ કરવાનો હતો! એમ કરવામાં જ તેમને ડહાપણ દેખાતું હતું. તેઓ હજુ પણ એ વાત માનવા તૈયાર ન હતા, કે જર્મનોનું છેલ્લું દળ પણ ચાલ્યું ગયું હતું!